b'\n_START_ARTICLE_\nTvisteloven\n_START_PARAGRAPH_\nLov om mekling og rettergang i sivile tvister (tvisteloven) av 17. juni 2005 gir regler om rettergangsm\xc3\xa5ten i sivile saker (tvistem\xc3\xa5l). Loven erstattet tvistem\xc3\xa5lsloven fra 1915 og tr\xc3\xa5dte i kraft 1. januar 2008._NEWLINE_Loven vektlegger en mer effektiv rettsprosess i domstolene og den har blant annet egne bestemmelser om saksbehandlingen av krav under kr. 125\xc2\xa0000, s\xc3\xa5kalt sm\xc3\xa5kravsprosess. M\xc3\xa5let er at omfanget av og kostnadene med prosessen skal tilpasses verdien av tvistegjenstanden. Andre viktige hensyn er at prosessen skal v\xc3\xa6re effektiv slik at partene raskt kan f\xc3\xa5 en avgj\xc3\xb8relse av saken og at dommeren i st\xc3\xb8rre grad enn f\xc3\xb8r skal ha en aktiv styring i saksforberedelsene._NEWLINE_Loven bygger p\xc3\xa5 en utredning fra Tvistelovutvalget (NOU 2001:32) som ble ledet av h\xc3\xb8yesterettsjustitiarius Tore Schei.'